«Упсэуну фIыщ!»
Налшык къалэ дэт клиникэ сымаджэщ №1-м щызэхэтащ эндокриннэ узыфэхэм ущызыгъэгъуазэ «Упсэуну фIыщ!» щIалэгъуалэ медико-профилактикэ проектыр зэрырагъэкIуэкIам теухуа зэIущIэ.
Проектыр ягъэзэщIащ УФ-м ЩIалэгъуалэ IуэхухэмкIэ и федеральнэ агентствэм иригъэкIуэкIа зэпеуэм КъБР-м и волонтёр-дохутырхэм къыщахьа грантымкIэ. IуэхущIапIэм и унафэщI Щоджэн Уэсмэн зэрыжиIэмкIэ, абы къызэщIрагъэубыдащ ныбжьыщIэ 1000-м щIигъу, волонтёрхэм эндокриннэ узыфэм теухуа зэIущIэхэр республикэм и район псоми щрагъэкIуэкIащ. Iуэхур егъэкIуэкIынымкIэ дэIэпыкъуэгъу къахуэхъуащ Налшык къалэ дэт клиникэ сымаджэщ №1-р.
ЗэIущIэм хэтащ КъБР-м Узыншагъэр хъумэнымкIэ и министерствэм и штатым хэмыт и IэщIагъэлI-эндокринолог нэхъыщхьэ Тэрчокъуэ Венерэ, а министерствэм и деж щылажьэ Жылагъуэ советым и тхьэмадэ ГъуэплъащIэ Аслъэн, Къалэ клиникэ сымаджэщ №1-м фошыгъу узыфэхэмкIэ и еджапIэм и унафэщI Сыжажэ Софие, ЭндокринологиемкIэ республикэ центрым и IэщIагъэлI Бышэн Оксанэ, волонтёр-дохутырхэр, ЕджакIуэхэм я урысей зэщIэхъееныгъэр. ЩIалэгъуалэм IэщIагъэлIхэм упщIэ зэмылIэужьыгъуэхэмкIэ зыхуагъэзащ. Апхуэдэу ахэр щIэупщIащ узыр къызыхэкIым, абы зэрызэщыпхъумэным, узыфэм и лIэужьыгъуэхэр зэрызыщхьэщыкIым, лъым хэлъын хуей фошыгъур зыхуэдизым, нэгъуэщI куэдми.
ЗэIущIэм и кIэухым Тэрчокъуэ Венерэрэ ГъуэплъащIэ Аслъэнрэ КъБКъУ-м и Медицинэ колледжым и волонтёр-дохутырхэм фIыщIэ хуащIащ лэжьыгъэ купщIафIэ зэрырагъэкIуэкIамкIэ икIи къыхагъэщащ проектыр ехъулIэныгъэкIэ зэрагъэзэщIар.
ЩхьэщэмыщI Изэ.
